*VEGA præsenterer*

**Noname og Sabas legekammerat Smino får VEGA til at vibrere af velbehag**

*De største spillere i hiphoppens overhalingsbane har allerede nydt godt af Sminos talenter. Den 30. marts har du chancen for at gøre det samme, når han tager ejerskab over Lille VEGAs scene.*

Smino hælder sin bastante, melodiske rap-stil udover funk- og soul inspirerede sange. Han beskriver selv sin lyd som futurisk funk og soulet rap, og den har skaffet ham en plads ved siden af J. Cole, Earthgang og Saba på Dreamville-tracket ”Sacrifices”. Chance The Rapper har ligeledes inviteret ham med på singlen ”Eternal”.

Sidste år udgav den stjernebestøvede ordsmed sin anden plade, *NØIR*, som Pitchfork kastede en 7.6/10 score efter og skrev, at han fokuserede "on his incredibly versatile voice within a warm palette of sludgy R&B and neo-funk”.

Efter udgivelsen af to ep’er i 2015 medvirkede Smino på Nonames *Telefone* og Sabas *Bucket List Project*, hvilket cementerede ham som en værdifuld samarbejdspartner blandt Chicagos fremadstormede artister. Noname, Saba og Smino annoncerede for nylig, at de alle tre har slået pjalterne sammen og dannet supergruppen Ghetto Sage. De udgav herefter førstesinglen ”Häagen Dazs”.

Han har nævnt Kanye West og André 3000 som sine største inspirationer og fik gennembrud på Chicagos musikscene, hvor han samlede Zero Fatigue-crewet med producer Monte Booker og Ravyn Lenae. Han er desuden også medlem af hiphop-gruppen Zoink Gang med J.I.D, Buddy, Guapdad 4000 og Earthgang.

**Fakta om koncerten:**

Smino (US)

Mandag d. 30. marts kl. 20.00

Lille VEGA, Enghavevej 40, 1674 København V

Billetpris 190 kr. + gebyr

Billetsalget starter fredag d. 29. november kl. 11.00 via vega.dk og Ticketmaster.